ትግርኛ BBC News, ትግርኛናብቲ ትሕዝቶ ቀጽሉ ክፍልታት ዜና ቪድዮ ኣመና ፍቱዋት ዜና ቪድዮ ኣመና ፍቱዋት ሊቢያ፡ ኤርትራውያንን ኢትዮጵያውያንን ስደተኛታት "ኣብ ፀበባ ኣለና" ይብሉ 4 መስከረም 2018 ምንጪ ስእሊ, Getty Images ኣብ ሊቢያ ከተማ ትሪፖሊ ኣብ ሞንጎ ዕጡቓት ብዝካየድ ዘሎ ሕድሕድ ጎንጺ፡ ኣብ ቤት-ማእሰርቲ 'ዓይንዛራ' ዝነበሩ ኣስታት 400 እሱራት ሃዲሞም። ኤርትራውያንን ኢትዮጵያውያንን እሱራት ስደተኛታት ግና መዋጽኦ ኣብ ዘይብሉ ጸበባ ከምዘርከቡ ገሊጾምልና። ተፈሪዶም ዝነበሩ ሊቢያውያን እሱራት በዚ ኣብ ሞንጎ ዕጡቓት እታ ሃገር ተወሊዑ ዘሎ ሕድሕድ ጎንፂ ከም ኣጋጣሚ ብምጥቃም ዋላ እኳ እንተሃደሙ፡ እዚ ኩነታት ንኢትዮጵያውያንን ኤርትራውያንን እሱራት ስደተኛታት ግና ኣብ መዋጥር ኣእትይዎም ኣሎ። ሰሊን ኣብ ዝበሃል ከባቢ፡ ኣብ ሓደ መዳጎኒ፡ ሱዳናውያን ዝርከብዎም ኣስታት 500 ኢትዮጵያውያንን ኤርትራውያንን ስደተኛታት፡ ኣብ ዓውደ ኲናት ህይወቶም ንሓሙሽተ መዓልታት ኣብ ሓደጋ ከምዝወደቐ ንቢቢሲ ገሊጾም። ሕጂ እዞም ኢትዮጵያውያንን ኤርትራውያንን ዝርከብሉ ሰሊን ዝተብሃለ ከባቢ፡ ሓያል ኵናት ይካየድ ከምዘሎ ዝገልፅ ኣቶ ሚኪኤለ፡ ብዙሓት ደቂ ተባዕትዮን፡ ኣስታት 120 ዝኾና ደቂ ኣንስትዮን ኣደ ቆልዑን እውን ኣብቲ መዳጎኒ ከምዘለዉ ይዛረብ። ''ትሕቲ ዕድመ ሰገናትን ትሕቲ ሓደ ዓመት ቆልዑን ኣለዉ። ኣብ 'ዓይንዛራ' ዝነበረ ኲናት ስለዝበርትዐ ኢና ናብዚ ናብ ሰሊን መጺእና። ኣብዚ ሓምሻይ መዓልቲ ኣቑፂርና ኣለና። ግና ሰሊን እውን ዝሐሸ ኣይኮነን። እቲ ኲናት ናብዚ እውን ልሒሙ ኣብ ጸገም ኢና ንርከብ" ኢሉና። ስደተኛታት ኣብ ሊብያ፡ "ብኣና ክጻወቱ'ዮም ዝዉዕሉ" 'ሲኦላዊ' መዳጎኒ ስደተኛታት ሊብያ "እቲ ህይወት፡ ካብ ሩሱን ሞቕሎ ናብ ረመጽ'ዩ" ወይዘሮ ሰምሃር ካብ ኤርትራ ብስግረ ዶብ ካብ ትወጽእ ሽድሽተ ዓመታት ኣቁጺራ ኣላ። ዋላ እኳ ካብ ኤርትራ ዝወጸትሉ ምኽንያት ካብ ጸገም ንምንጋፍ እንተነበረ፡ ኣእጋራ ናብ ስደት ካብ ተልዕል ግና በብዝኸደቶ ድሩዕቶ መከራን ጸበባን እዩ ተጸብይዋ። መዓስከር ስደተኛታት ኢትዮጵያ፡ ካርቱምን በረኻታት ሲናን ናብ ኣውሮጳ ንምእታው ዝተሳገረትሎም መንገድታት ስደት እዮም። ወይዘሮ ሰምሃር፡ እዚ ኩሉ ሓሊፋ ናብ ሊቢያ ኣብ ዝኣተወትሉ ግና፡ ኣብ ሊቢያ እውን ህይወት ቤት-ማእሰርቲ እዩ ጸኒሕዋ። ካብቶም ኣብ ሊቢያ ቆልዑ ሒዘን ኣብ ቤት ማእሰርቲ ሊቢያ ካብ ሞንጎ ዝንገላትዓ ስደተኛታት ሓንቲ እያ። ሕሰም ስደት ካብ ባዕላ ሓሊፉ ንደቃ እውን እዩ ተሪፉ ። ሕጂ በቲ ተፈጢሩ ዘሎ ሕድሕድ ኲናት፡ ሰምሃር ንሓንቲ ህይወታ ጥራሕ ኣይኮነን ትጭነቕ፤ ህይወት ክልተ ህጻናት ደቃ እውን ተወሳኺ ጸበባ ኮይንዋ ኣሎ። "ሕጂ ሓያል ደብዳብ እዩ ዘሎ፡ ድምጺ ከቢድ ብረት ኢና ንሰምዕ ዘለና። ኣደ ክልተ ቆልዑት እየ፤ በዚ ኩነታት ክንበክይ ኢና ንውዕል ዘለና፤ እንታይ ክንገብር ንኽእል?" ብምባል ነቲ ዘላትሉ ኩነታት ትገልጽ። ኣብ ቤት ማእሰርቲ ሊቢያ ሓደ ዓመትን ሓሙሽተ ወርሕን ከምዘቑጸረት ትዛረብ ወይዘሮ ሰምሃር፡ ህይወት ጓል ኣርባዕተ ዓመት ጓላን ወዲ ሽድሽተ ወርሒ ዕሸል ወዳን ዝያዳ ኩሉ ዘጨንቓ ጉዳይ እዩ። ''ናይ ናህትናስ በዓልና ምፈለጥና፡ ግና ናይ ቶም ደቀይ እዩ ዘጨንቐኒ። ኣነ ዝኾነ ነገር እንተኾይነስ፡ ጽባሕ ንጉሆ እዞም ቆልዑት እንታይ እዮም ክኾኑ?" ኢላትና ሕንቕንቕ ብዝበለ ድምጺ። ኤርትራውያንን ኢትዮጵያውያን እሱራት ኣብ ሊቢያ ብዕጡቓት ተጠቒዖም ኤርትራ፡ መዓጹ ቤት ማእሰርቲ ክኽፈት ይኽእል እዩ "ስቕታ፡ ስትራቴጂ ምንዋሕ ዕድመ መንግስቲ ኤርትራ'ዩ" ነዚ ኵናት ስዒቡ ሓለውቶም ዝነበሩ ወተሃደራት ራሕሪሐሞም ከምዝኸዱ ዝዛረቡ እዞም ስደተኛታት ካብዚ ህይወት እዚ ሞቶም ይመርጹ። '' ንሕና ከምቶም ካልኦት ሃዲምና ክንወፅእ ኣይንኽእልን፡ እንተወፂእና እውን ኣደዳ ሰረቕቲ ኢና ክንከውን?
